《忠天庙画壁歌陆筱饮孝廉索题》
清代·汪沆

我生未谒忠天庙，陆子示我画壁诗。画笔峥嵘出乃祖，清芬述德播诵之。

前有作歌钝丁老，和者长篇墨沈随。穷形极态恣刻画，读诗如见画壁奇。

中祀社神越公像，庙创何代传异词。溯昔阿𡡉大业末，群雄扰攘干戈驰。

我祖一剑起黟县，六州保障无疮痍。窦融抒忠洵不忝，钱俶效顺嫌犹迟。

日月出矣爝火熄，功在社稷铭鼎彝。能捍大灾与大患，祭法协礼佥曰宜。

急当买棹北郭去，撷蘩采藻陈清醨。惟闻榜额半漫漶，陈丹暗粉壁亦欹。

画壁有孙善表襮，庙貌如故畴匡持。揭虔妥灵后嗣责，卷还诗卷歌忸怩。

作者简介：（1704—1784）浙江钱塘人，字师李，一字西颢，号艮园，又号槐塘。诸生。早岁能诗，与杭世骏齐名。为学极博。乾隆初，举博学鸿词，报罢后寄居天津查氏水西庄，南北称诗者奉为坛坫。好为有用之学，于农田、水利、边防、军政，靡不条贯。有《湛华轩杂录》、《读书日札》、《新安纪程》、《全闽采风录》、《蒙古氏族略》、《汪氏文献录》、《槐堂诗文集》。